Der blev ikke sparet på glædestårer, kys og kram under gensynet ved særligt én familie i Aalborg Lufthavn fredag aften. Nemlig familien Hyldgaard fra Skallerup ved Hjørring , der efter flere måneder endelig var samlet igen. - Det er dejligt at være hjemme og se pigerne med deres far, for de har selvfølgelig savnet ham meget. Nu håber jeg bare, at det hele ender godt, siger Nena Hyldgaard, der er kommet hjem med en forhåbning om igen at kunne få permanent opholdstilladelse. Hendes mand Arne var mere end lykkelig for at have sin familie hjemme igen. - Det er så dejligt at kunne kysse og kramme dem igen. Det har været rigtig hårdt at undvære dem i hverdagen, og nu glæder jeg mig til at holde en lille uges ferie med familien, så vi kan få snakket alting godt igennem, siger Arne Hyldgaard. Fik taget sin permanente opholdstilladelse TV2 Nord har i flere indslag og artikler fortalt om Nena Hyldgaard, der oprindeligt er fra Cuba. Hun har boet og arbejdet i Danmark i mere end 16 år, men er alligevel blevet nægtet permanent opholdstilladelse, fordi hun valgte at følge en opfordring fra sin arbejdsgiver , Hjørring Kommune, om at lade sig videreuddanne til social- og sundhedshjælper. Men det betød paradoksalt nok, at hun dermed mistede retten til permanent opholdstilladelse. Uddannelse tæller nemlig ikke med som arbejde, og derfor kunne Nena Hyldgaard pludselig ikke opfylde kravet om at have haft arbejde i samlet tre og et halvt år, da hendes ansøgning blev behandlet. Det har hun været så frustreret over, at hun tidligere i 2022 valgte at tage på en lang ferie i USA med sine døtre, selvom hun har en midlertidig opholdstilladelse i Danmark, fordi hun følte sig vraget af det danske system. Nenas historie har fået massiv dækning på TV2 Nord - senest i valgkampen, hvor hendes behandling har fået omfattende politisk kritik . 11 nordjyske borgmestre har således skrevet under på et protestbrev forfattet af Hjørrings borgmester Søren Smalbro, der opfordrer regering og Folketing til at ændre reglerne, så udlændinge som Nena ikke bliver straffet for at videreuddanne sig til job i sundhedssektoren, hvor der lige nu er hårdt brug for arbejdskraft. Adskillige folketingspolitikere har med samme argument taget sagen op på Christiansborg. Ældreplejen skulle have advaret Familien Hyldgaard har for længst begæret Nenas ansøgning om permanent opholdstilladelse taget op igen, fordi hun helt uskyldigt blev ramt af regler, som de fleste politikere har kaldt urimelige . Men meget tyder på, at hun burde have været advaret af sin arbejdsgiver - ældreplejen i Hjørring Kommune. De har nemlig som myndighed et ansvar for, at rådgive og vejlede en ansat, så for eksempel et uddannelsesforløb som Nenas ikke kommer i vejen for hendes opholdstilladelse. Flere afgørelser fra Ombudsmanden viser , at sagen derfor bør gå om, så Nena ikke bliver straffet for at tage en uddannelse, som hendes arbejdsgiver bad hende om. - Jeg forstår godt, at Nena har været ulykkelig over at føle sig uønsket i Danmark, og jeg synes hun har været udsat for en kæmpe uretfærdighed. Hun opfyldte jo alle regler om at få permanent opholdstilladelse, da vi søgte i sin tid, siger Arne Hyldgaard og fortsætter: - Hun har arbejdet og betalt skat og taget sig af gamle og syge i Hjørring Kommune, og gjort alt, hvad man kan forlange. Nu beder jeg bare om, at hendes sag bliver behandlet i en fart, så vi kan få roen og trygheden tilbage i vores familie, siger han. Planen for familien er nu, at Nena og døtrene bliver i landet, til der er kommet en ny opholdstilladelse. Se familien fortælle om genforeningen og sagen her:

Opsummering:
43-årlige Nena Hyldgaard fra Skallerup vendte fredag aften hjem til Danmark med sine to døtre Melissa og Amanda, efter at de i flere måneder har opholdt sig i USA.